<classify> SERIKALI imeshauriwa kutumia sehemu kubwa ya mauzo ya madini nchini kuwekeza kwenye sekta ya viwanda, huku ikionywa kuwa, uchumi unaotokana na madini si endelevu hivyo kuna umuhimu wa kuyatumia vyema mapato yake. Aidha, katika kuiimarisha sekta ya madini, imeshauriwa wachimbaji wadogo kupewa uzito mkubwa wa kuendelezwa kiteknolojia ili mchango wao uweze kulisaidia taifa katika ukuaji kiuchumi hadi kufikia uchumi wa kati mwaka 2025. Ushauri huo umetolewa na Mhadhiri wa Idara ya Jiolojia katika Chuo Kikuu Huria cha Tanzania OUT, Profesa Jumanne Kalwani alipokuwa anawafunda wadau wa sekta ya madini wakiwemo wachimbaji wakubwa na wadogo, wafanyabiashara, taasisi na mashirika ya serikali na wadau wengine wanaoshiriki maonesho ya pili ya teknolojia na uwekezaji katika sekta ya madini yanayoendelea mjini hapa. Alikuwa anawasilisha mada inayosema; Madini ni chachu ya kukuza viwanda katika maendeleo jumuishi na endelevu mkoa wa Geita kwa kuzingatia mchango wa wachimbaji wadogo. Alisema utajiri utokanao na madini una ukomo na kwamba nchi isipojipanga vyema, inaweza kujikuta ikibakiwa na uharibifu wa mazingira na mashimo yaliyotumika kuchimba dhahabu, jambo ambalo halipaswi kufikiriwa na watu wenye akili timamu. Ndiyo maana nashauri sehemu kubwa ya mapato yatokanayo na mauzo ya madini yetu, yawekezwe kwenye viwanda vya kati ambavyo ni endelevu ili baadae vituvushe kutoka uchumi wa kati kwenda viwanda kamili. Ndio uwekezaji pekee wa uhakika utakaotuachia alama ya kudumu kutokana na madini tuliyonayo, alisema. Alishauri pia kwamba, wachimbaji wadogo ambao kwa asilimia kubwa ni masikini, wana ujuzi mdogo kiteknolojia na pia hawana elimu ya kutosha juu ya uchimbaji bora au wanakabiliwa na ukosefu wa vifaa, hivyo sasa ni wakati mwafaka wa kuwawezesha ili kazi wanayoifanya ichangie katika kutoa ajira, kujiajiri, ukuzaji biashara na ustawi wa jamii kwa ujumla. Alisema kutokana na mambo hayo, wamejikuta wakilazimika kutumia zana au vifaa duni kuchimbia na kuchenjulia dhahabu na kupata dhahabu kidogo, yenye ubora hafifu usiokuwa na ongezeko la thamani. Katika harakati za kuwainua wachimbaji wadogo, hivi karibuni Serikali ilitangaza kufuta Kodi ya Ongezeko la Thamani VAT ambayo ni asilimia 18 na Kodi ya Zuio asilimia 5 kwa wachimbaji watakaouza madini katika masoko ya nchini, ili waweze kuongeza uzalishaji na hivyo kujiongezea kipato na kuongeza mchango wao kwenye Pato la Taifa. Aidha, Serikali imeanzisha Vituo vya umahiri na Vituo vya mfano kwenye baadhi ya maeneo nchini kwa ajili ya kutoa mafunzo mbalimbali kuhusu masuala ya madini kwa wachimbaji wadogo. Pamoja na mambo mengine, vituo hivyo vitatumika kufanya maonesho ya madini na vifaa vinavyotumika katika shughuli za uchimbaji madini.  <topic>: KITAIFA 